DA Den Europæiske Unions Tidende L 202/1

KOMMISSIONENS FORORDNING (EU) Nr. 737/2014

af 24. juni 2014

om ændring af bilagene II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdier for 2-phenylphenol, chlormequat, cyflufenamid, cyfluthrin, dicamba, fluopicolid, flutriafol, fosetyl, indoxacarb, isoprothiolan, mandipropamid, metaldehyd, metconazol, phosmet, picloram, propyzamid, pyriproxyfen, saflufenacil, spinosad og trifloxystrobin i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og

ud fra følgende betragtninger:

(1) Der er i bilag II til forordning (EF) nr. 396/2005 fastsat maksimalgrænseværdier for 2-phenylphenol, indoxacarb og metconazol. Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for chlormequat, cyfluthrin, propyzamid og trifloxystrobin. Der er i del A i bilag III til forordning (EF) nr. 396/2005 fastsat maksimalgrænseværdier for cyflufenamid, dicamba, fluopicolid, flutriafol, fosetyl, isoprothiolan, mandipropamid, metaldehyd, phosmet, picloram, pyriproxyfen og spinosad. Der er ikke fastsat specifikke maksimalgrænseværdier for saflufenacil, og da stoffet ikke er optaget i bilag IV til nævnte forordning, anvendes standardværdien på 0,01 mg/kg som fastsat i artikel 18, stk. 1, litra b) i nævnte forordning.

(2) En ansøgning om modifikation af de eksisterende maksimalgrænseværdier blev indsendt i henhold til artikel 6, stk. 1, i forordning (EF) nr. 396/2005 i forbindelse med en procedure for godkendelse af brugen af et plantebeskyttelsesmiddel, der indeholder aktivstoffet chlormequat, på pærer, korn og animalske produkter.

(3) Hvad angår cyflufenamid, blev der indgivet en sådan ansøgning for jordbær og peberfrugter. Hvad angår cyfluthrin, blev der indgivet en sådan ansøgning for artiskokker. Hvad angår dicamba, blev der indgivet en sådan ansøgning for krydderurter og urteteer (blade og blomster). Hvad angår fluopicolid, blev der indgivet en sådan ansøgning for humle. Hvad angår fosetyl, blev der indgivet en sådan ansøgning for kiwifrugter, kartofler og krydderier. Hvad angår indoxacarb, blev der indgivet en sådan ansøgning for bønner med bælg og sennepsfrø. Hvad angår mandipropamid, blev der indgivet en sådan ansøgning for tomater. Hvad angår metaldehyd, blev der indgivet en sådan ansøgning for bønner (friske og tørrede) og ærter (friske og tørrede). Hvad angår metconazol, blev der indgivet en sådan ansøgning for byg og havre. Hvad angår phosmet, blev der indgivet en sådan ansøgning for citrusfrugter og kernefrugter. Hvad angår picloram, blev der indgivet en sådan ansøgning for rapsfrø og sennepsfrø. Hvad angår propyzamid, blev der indgivet en sådan ansøgning for urteteer (blade, blomster og rødder). Hvad angår spinosad, blev der indgivet en sådan ansøgning for små frugter og bær med kodenummeret 0154000 og animalske produkter. Hvad angår trifloxystrobin, blev der indgivet en sådan ansøgning for peberrod, persillerod og portulak.

(4) En ansøgning blev i henhold til artikel 6, stk. 2 og 4, i forordning (EF) nr. 396/2005 indsendt for saflufenacil på appelsiner, citroner, grapefrugter, mandler, pekannødder, æbler, pærer, ferskner, blommer, kirsebær, vindruer, bananer, mangofrugter, kartofler, bælgfrugter, sukkermajs, majs, hvede, ris, byg, havre, rug, durra, hirse, sukkerrør, tørrede ærter, tørrede bønner, sojabønner, solsikkefrø, bomuldsfrø og kaffebønner. Ansøgeren hævder, at den godkendte anvendelse af stoffet på sådanne afgrøder i Latinamerika, USA og Canada fører til rester, der overstiger maksimalgrænseværdierne i forordning (EF) nr. 396/2005, og at højere maksimalgrænseværdier er nødvendige for at undgå handelshindringer for importen af disse afgrøder.

(5) Sådanne ansøgninger blev også indsendt for så vidt angår fluopicolid på rødder og rodknolde, og for så vidt angår flutriafol på kernefrugter, kirsebær, ferskner og blommer. I begge tilfælde hævder ansøgeren, at den godkendte anvendelse af disse stoffer på sådanne afgrøder i USA fører til rester, der overstiger maksimalgrænseværdierne i forordning (EF) nr. 396/2005, og at højere maksimalgrænseværdier er nødvendige for at undgå handelshindringer for importen af disse afgrøder. Hvad angår pyriproxyfen, blev der indgivet en sådan ansøgning for stenfrugter og te. Ansøgeren hævder, at den godkendte anvendelse af stoffet på sådanne afgrøder i USA og Japan fører til rester, der overstiger maksimalgrænseværdierne i forordning (EF) nr. 396/2005, og at højere maksimalgrænseværdier er nødvendige for at undgå handelshindringer for importen af disse afgrøder.

(6) Disse ansøgninger blev evalueret af de berørte medlemsstater i henhold til artikel 8 i forordning (EF) nr. 396/2005, og evalueringsrapporterne blev sendt til Kommissionen.

(7) Den Europæiske Fødevaresikkerhedsautoritet (i det følgende benævnt »autoriteten«) har vurderet ansøgningerne og evalueringsrapporterne, idet den især undersøgte risiciene for forbrugerne og, hvor det var relevant, for dyr, og afgav begrundede udtalelser om de foreslåede maksimalgrænseværdier (2). Den har sendt udtalelserne til Kommissionen og medlemsstaterne og har offentliggjort dem.

(8) Autoriteten konkluderede i sine begrundede udtalelser, at de indsendte oplysninger ikke var tilstrækkelige til at fastsætte en ny maksimalgrænseværdi hvad angår brugen af fosetyl på kartofler, propyzamid på rødder til urtete, pyriproxyfen på abrikoser og tryfloxystrobin på portulak. De gældende maksimalgrænseværdier bør derfor forblive uændrede.

(9) Hvad angår anvendelsen af spinosad på små frugter og bær, konkluderede autoriteten, at de indsendte oplysninger var tilstrækkelige til at fastsætte en ny maksimalgrænseværdi baseret på indendørs anvendelse.

(10) Hvad angår chlormequat i pærer, blev en maksimalgrænseværdi fastsat indtil den 31. juli 2014 for at kunne imødekomme en carry-over af chlormequatrester, der skyldes den tidligere tilladte anvendelse på pæretræer. Eftersom overvågningsdata viser, at der stadig findes rester på et højere niveau end bestemmelsesgrænsen, bør maksimalgrænseværdiens gyldighed forlænges indtil ikrafttrædelsen af den forordning, der gennemgår de eksisterende maksimalgrænseværdier for chlormequat.

(11) Hvad angår fosetyl, baserede autoriteten sin begrundede udtalelse på restkoncentrationsdefinitionen med henblik på håndhævelse foreslået i rammen af gennemgangen af eksisterende maksimalgrænseværdier i henhold til artikel 12 i forordning (EF) nr. 396/2005. Eftersom andre stoffer, for hvilke maksimalgrænseværdierne for tiden er under gennemgang, har en delt metabolit med fosetyl, bør den eksisterende restdefinition forblive uændret, indtil gennemgangen af disse stoffer er blevet gennemført. Kommissionen anmodede derfor autoriteten om at anbefale maksimalgrænseværdier i overensstemmelse med den nuværende restkoncentrationsdefinition med henblik på håndhævelse. Autoriteten anbefalede at fastsætte maksimalgrænseværdier på 150 mg/kg for kiwifrugter og 400 mg/kg for krydderier.

(12) Hvad angår alle andre ansøgninger, konkluderede autoriteten på baggrund af en undersøgelse af forbrugernes eksponering for 27 specifikke europæiske forbrugergrupper, at alle krav vedrørende data var opfyldt, og at de modifikationer af maksimalgrænseværdier, som ansøgerne havde anmodet om, var acceptable med hensyn til forbrugersikkerheden. Den tog hensyn til de senest foreliggende oplysninger om stoffernes toksikologiske egenskaber. Hverken livslang eksponering til disse stoffer gennem forbrug af alle fødevareprodukter, der kan indeholde dem, eller kortvarig eksponering på grund af et højt forbrug af relevante afgrøder og produkter viste, at der er en risiko for, at det acceptable daglige indtag eller den akutte referencedosis er overskredet.

(13) Hvad angår 2-phenylphenol i citrusfrugter, blev der fastsat maksimalgrænseværdier indtil den 30. september 2014, indtil yderligere to prøver vedrørende restkoncentrationer på citrusfrugter og gyldige undersøgelser af lagringsstabiliteten foreligger og er evalueret. Disse prøver og data blev i marts 2012 indsendt til Spanien, der er rapporterende medlemsstat for dette stof. Spanien evaluerede disse data og udarbejdede en evalueringsrapport, der blev sendt til Kommissionen den 18. juli 2012. For at give autoriteten tid til at evaluere denne rapport og give Kommissionen tid til at træffe sin afgørelse, bør gyldigheden af disse maksimalgrænseværdier forlænges til ikrafttrædelsen af den forordning, der gennemgår de eksisterende maksimalgrænseværdier for 2-phenylphenol.

(14) Hvad angår isoprothiolan i ris, blev ansøgeren bedt om at indsende undersøgelser, der undersøger isoprothiolans adfærd under bagning/kogning, til den evaluerende medlemsstat, autoriteten og Europa-Kommissionen inden den 31. december 2013. Sådanne oplysninger blev indsendt inden fristens udløb og både den evaluerende medlemsstat og autoriteten konkluderede, at der ikke var grund til at modificere den eksisterende maksimalgrænseværdi.

(15) Codex Alimentarius-Kommissionen (3) vedtog Codex-maksimalgrænseværdier (CXL'er) for saflufenacil på spiseligt slagteaffald (pattedyr) og rapsfrø den 7. juli 2012. Disse CXL'er er sikre for forbrugerne i Unionen og bør derfor optages i forordning (EF) nr. 396/2005 som maksimalgrænseværdie r (4).

(16) På baggrund af autoritetens begrundede udtalelser og under hensyntagen til alle relevante faktorer opfylder de hensigtsmæssige ændringer af maksimalgrænseværdierne kravene i artikel 14, stk. 2, i forordning (EF) nr. 396/2005.

(17) Forordning (EF) nr. 396/2005 bør derfor ændres.

(18) Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET DENNE FORORDNING:

Artikel 1

Bilag II og III til forordning (EF) nr. 396/2005 ændres som angivet i bilaget til nærværende forordning.

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 24. juni 2014. På Kommissionens vegne José Manuel BARROSO Formand

(1) EUT L 70 af 16.3.2005, s. 1.

(2) EFSA's videnskabelige rapporter foreligger online: http://www.efsa.europa.eu:

»Reasoned opinion on the modification of the existing MRLs for chlormequat in pears, cereals and commodities of animal origin.«EFSA Journal 2014;12(1):3544 [57 ff.]. doi:10.2903/j.efsa.2014.3544.

»Reasoned opinion on the modification of the existing MRLs for cyflufenamid in strawberries and peppers.«EFSA Journal 2014;12(1):3542 [26 ff.]. doi:10.2903/j.efsa.2014.3542.

»Reasoned opinion on the modification of the existing MRL for cyfluthrin in artichokes.«EFSA Journal 2013;11(10):3448 [26 ff.]. doi:10.2903/j.efsa.2013.3448.

»Reasoned opinion on the modification of the existing MRLs for dicamba in herbs and herbal infusions (leaves and flowers).«EFSA Journal 2013;11(11):3470 [25 ff.]. doi:10.2903/j.efsa.2013.3470.

»Reasoned opinion on the modification of the existing MRLs for fluopicolide in hops and certain root and tuber vegetables.«EFSA Journal 2013;11(11):3459 [39 ff.]. doi:10.2903/j.efsa.2013.3459.

»Reasoned opinion on the modification of the existing MRLs for flutriafol in pome fruits, peaches, cherries and plums.«EFSA Journal 2013;11(10):3446 [25 ff.]. doi:10.2903/j.efsa.2013.3446.

»Reasoned opinion on the modification of the existing MRLs for fosetyl in potato, kiwi and certain spices.«EFSA Journal 2012;10(12):3019 [43 ff.]. doi:10.2903/j.efsa.2012.3019.

»Reasoned opinion on the modification of the existing MRLs for indoxacarb in beans (with pods) and mustard seed.«EFSA Journal 2013;11(11):3458 [27 ff.]. doi:10.2903/j.efsa.2013.3458.

»Reasoned opinion on the modification of the existing MRL for mandipropamid in tomato.«EFSA Journal 2013;11(11):3466 doi:10.2903/j.efsa.2013.3466.

»Reasoned opinion on the modification of the existing MRLs for metaldehyde in certain legume vegetables and pulses.«EFSA Journal 2014;12(1):3537 [25 ff.]. doi:10.2903/j.efsa.2014.3537.

»Reasoned opinion on the modification of the existing MRLs for metconazole in barley and oats.«EFSA Journal 2013;11(4):3185 [38 ff.]. doi:10.2903/j.efsa.2013.3185.

»Reasoned opinion on the modification of the existing MRLs for phosmet in citrus fruits, pome fruits and rape seed.«EFSA Journal 2013;11(12):3510 [33 ff.]. doi:10.2903/j.efsa.2013.3510.

»Reasoned opinion on the modification of the existing MRLs for picloram in rape seed and mustard seed.«EFSA Journal 2013;11(10):3439 [27 ff.]. doi:10.2903/j.efsa.2013.3439.

»Reasoned opinion on the modification of the existing MRLs for propyzamide in leaves, flowers and roots of herbal infusions.«EFSA Journal 2013;11(9):3378 [28 ff.]. doi:10.2903/j.efsa.2013.3378.

»Reasoned opinion on the setting of MRLs for saflufenacil in various crops, considering the risk related to the metabolite trifluoroacetic acid (TFA).«EFSA Journal 2014;12(2):3585 [58 pp.]. doi:10.2903/j.efsa.2014.3585.

»Reasoned opinion on the modification of the existing MRLs for spinosad in small fruit and berries and several commodities of animal origin.«EFSA Journal 2013;11(11):3447 [38 ff.]. doi:10.2903/j.efsa.2013.3447.

»Reasoned opinion on the modification of the existing MRLs for trifloxystrobin in horseradish, parsley root and purslane.«EFSA Journal 2013;11(8):3349 [25 ff.]. doi:10.2903/j.efsa.2013.3349.

(3) Rapporter fra Codexkomitéen for Pesticidrester er tilgængelige her: http://www.codexalimentarius.org/download/report/777/REP12_PRe.pdf Joint FAO/WHO food standards programme Codex Alimentarius Commission. Appendix II and III. Thirty-Fifth Session. Rome, Italy, 2-7 July 2012.

(4) »Scientific support for preparing an EU position in the 44th Session of the Codex Committee on Pesticide Residues (CCPR).«EFSA Journal 2012; 10(7):2859 [155 ff.]. doi:10.2903/j.efsa.2012.2859.